साईं ट्रस्ट की कार से 35 लाख रुपये जब्त  
आंध्र प्रदेश के अनंतपुर जिले में रविवार को पुलिस ने सत्य साईं सेंट्रल ट्रस्ट की एक कार से 35.5 लाख रुपये की राशि जब्त की।
आंध्र प्रदेश के अनंतपुर जिले में रविवार को पुलिस ने सत्य साईं सेंट्रल ट्रस्ट की एक कार से 35.5 लाख रुपये की राशि जब्त की।  पुलिस ने हिन्दुपुर शहर के नजदीक बेगपाल्ली टोल गेट पर वाहन से यह नकदी बरामद की। इस सिलसिले में एक व्यक्ति को गिरफ्तार किया गया है, जिसकी पहचान हरीशनंदा शेट्टी के रूप में की गई है। समझा जाता है कि उसे यह रकम ट्रस्ट के एक अधिकारी ने दी थी।  पुलिस अधिकारियों ने कहा कि जांच पड़ताल के लिए गिरफ्तार व्यक्ति को पुट्टापर्थी ले जाया जाएगा।  पुट्टापर्थी में प्रशांति निलयम स्थित साईं बाबा के आवास परिसर में बने यजुर मंदिर को ट्रस्ट द्वारा खोले जाने के दो दिन बाद ये पैसे जब्त किए गए। ट्रस्ट ने शुक्रवार को घोषणा की थी कि मंदिर के भीतर से उसे 11.56 करोड़ रुपये, 98 किलोग्राम सोना तथा सोने के आभूषण और 307 किलोग्राम चांदी के आभूषण मिले, जिसे स्टेट बैंक ऑफ इंडिया (एसबीआई) में जमा करा दिया गया।  इस बीच ट्रस्ट के सदस्य और साईं बाबा के भतीजे आरजे रत्नाकर ने रविवार सुबह यजुर मदिर का दौरा किया। उनके साथ ट्रस्ट के सदस्य एसवी गिरी भी थे।  उधर, पुट्टापर्थी में पुलिस हर निकास द्वार पर वाहनों की जांच कर रही है। पुलिस ने एक बस यात्री के पास से भी दो बैग जब्त किए हैं, लेकिन फिलहाल यह साफ नहीं है कि उसमें नकद है या नहीं।  वहीं राज्य सरकार ने कहा है कि यदि ट्रस्ट अपनी जिम्मेदारियों का सही तरीके से निर्वाह करता नहीं पाया जाता है तो वह मामले में हस्तक्षेप करेगी। राज्य के राजस्व मंत्री रघुवीर रेड्डी ने कहा कि दोषियों के खिलाफ कार्रवाई की जाएगी।